Predkladacia správa

	V súlade s uznesením vlády Slovenskej republiky č. 547/2003 zo dňa 2. júla 2003 bola dňa 28. júla 2003 formou finančnej operácie vysporiadaná pohľadávka Slovenskej republiky voči Ruskej federácii vo výške 130 mil. USD. Celkové inkaso z tejto pohľadávky v peňažnom vyjadrení činilo 43 550 mil. USD, t.j. 33,5 %. Tieto finančné prostriedky boli v priebehu uvedeného dátumu poukázané na príslušné účty Ministerstva financií Slovenskej republiky v Národnej banke Slovenska. 
V zásade sa jedná o jednu z najrýchlejšie zrealizovaných finančných operácií v súvislosti s vysporiadaním pohľadávok Slovenskej republiky v zahraničí, ktorú zabezpečovalo Ministerstvo financií Slovenskej republiky pričom finančné prostriedky v dohodnutej výške boli k dispozícii Ministerstvu financií Slovenskej republiky takmer okamžite po podpísaní Dohody medzi Ministerstvom financií Slovenskej republiky a Vnešekonombank Moskva. Podpísanie tejto dohody uložilo Ministerstvu financií Slovenskej republiky už spomínané uznesenie vlády Slovenskej republiky č. 547/2003 v bode D.3. 
Súčasne Ministerstvo financií Slovenskej republiky po dohovore s ruským ministerstvom financií vykonalo opatrenia, zamerané na prevod účtov zadlženosti Ruskej federácie voči Slovenskej republiky a konsolidáciu všetkých doterajších účtov na jediný účet v Národnej banke Slovenska. Ministerstvo financií Ruskej federácie po obdržaní listu štátneho tajomníka Ministerstva financií Slovenskej republiky v mene vlády Slovenskej republiky, ku ktorému bol splnomocnený uznesením vlády Slovenskej republiky č. 631 zo dňa 9. júla 2003 vydalo pokyn Vnešekonombank Moskva k urýchlenému vykonaniu konsolidácie a uzatvoreniu medzibankovej dohody s Národnou bankou Slovenska. Tým sa otvorila cesta pre dovtedy zablokovaný proces vysporiadania pohľadávok Slovenskej republiky voči Ruskej federácii formou tovarových dodávok pre jednotlivé rezorty a inštitúcie Slovenskej republiky. Súčasne sa otvorila cesta pre zrealizovanie finančnej operácie vo výške 130 mil. USD, ktorá v konečnom dôsledku znamenala získanie finančných prostriedkov vo výške 43 550 mil. USD a možnosť  okamžitého financovania potrieb Ministerstva obrany Slovenskej republiky, predovšetkým jeho vojenských vzdušných síl.
V uznesení vlády Slovenskej republiky č. 547 zo dňa 2. júla 2003 v bode D.1. je v texte úlohy uložené zabezpečiť zaúčtovanie finančného výnosu z pohľadávky Slovenskej republiky voči Ruskej federácii v zmysle bodu B.2. Táto odvolávka je chybná a v celkovom kontexte nelogická. Úloha D.1. má logickú súvislosť s úlohou B.3. a preto je potrebné uznesením vlády Slovenskej republiky túto nepresnosť odstrániť.  
V nadväznosti na Metodický pokyn na prípravu a predkladanie materiálov na rokovanie vlády Slovenskej republiky možno konštatovať, že predkladaný materiál nemá environmentálny vplyv ani vplyv na zamestnanosť a nemá ani ekonomický dopad na štátny rozpočet.
	Vzhľadom na charakter problematiky, ktorou je uzatvorenie bilaterálneho vzťahu medzi Ministerstvom financií Slovenskej republiky a Vnešekonombank Moskva v súlade s platným uznesením vlády Slovenskej republiky č. 547 zo dňa 2. júla 2003 materiál neprešiel medzirezortným pripomienkovým konaním.